澶州
作者：王安石
朝代：宋

paragraphs: 津津河北流，嶭嶭兩城峙。
春秋諸侯會，澶淵乃其地。
書留後世法，豈獨譏當世。
野老豈知此，爲予談近事。
邊關一失守，北望皆胡騎。
黄屋親乘城，穹廬矢如蝟。
紛紜擅將相，誰爲開長利。
焦頭收末功，尚足誇一是。
歡盟從此數，日月行人至。
馳迎傳馬單，走送牛車疲。
征求事供給，廝養猶珍麗。
戈甲久已銷，澶人益憔悴。
能將大事小，自合文王意。
語翁無嘆嗟，小雅今不廢。